A kken yella lḥal, werɛad i d-tekcem tegrest s sin-is n yiḍarren deg yixxamen n at yidurar, bac ad yili ugeffur d win idummen, asemmiḍ igezzmen, d yideflawen daɣen. Maca tuget n medden ḥulfan yakan i uzaflali n ccetwa imi aql-aɣ deg-s, ɣas ma ussan n ṭṭyab iɛeddan slid talemmast n tefsut i d-smektayen. Γef taluft-a n umager n ugris d useḥmu, iban-d tagara-a ugur d ageɛmir ɣer medden: timernit deg ssuma n lmaẓut d lgaz seg umenzu n yennayer 2016. Kra n wid yellan sseqdacen, ihi, ttawilat n useḥmu iteddun s yisufar-a n sseht, a-ten-an ḥaren amek ara qablen tasemhuyt (saison) n uḥḥunğer s teɣziis. Ladɣa imi, ɣef yisallen i d-yeffɣen deg tɣamsa, tezmer ad taweḍ tlitert n lmaẓut alama d 18.85 n yidinaren. D ayen i yeğğan dɣa tuget n medden zzin si tura ɣer wayen niḍen, ɣer ttawil-nni aqbur n teqburin, ɣer uzdam d usqucceḍ d tẓegwa. “Ala isɣaren i nettwali ggrand d tifrat i twaɣit-a n ussaɣli ɣas ma yewɛer rnu yeɛteb ccɣel-nsen. Ma d litra n lmaẓut ulac win ara iɛemmden ɣef lğib-is ad tt-id-yaɣ s 19 n yidinaren ulama i tkerrust-is”. I aɣ-d-yenna yiwen n umezdaɣ n Ayt Smaɛel. Akka i ttwalin, ihi, lɣaci taluft si tura, ɣas ma ula d iqeccuḍen ur llin d wid yuggden deg umadaɣ am zik, am yiqejmuren yettenḍeggaren, am ṭjur, uqan merra almi aṭas. Rnu ɣur-s, ɣas ahat ruḥen yimeḍqan da d din gerzen ayendin i uzdam, wanag tuɣal tukksa n tzedmin s uxelleṣ!